Spioenasiebewerings sal ondersoek wordSkermskoot van die webwerf AfricaIntelligenceLeaks Die departement van staatsveiligheid het Donderdag gesê bewerings op sosiale media dat daar op die Openbare Beskermer en sekere politieke leiers gespioeneer is, sal ondersoek word. “Die regering het op die webwerf africainteligenceleaks.wordpress.com afgekom terwyl die bewerings ondersoek is,” het Brian Dube, woordvoerder van die departement, in ŉ verklaring gesê. “Die Staatsveiligheidsagentskap (SSA) sal met groot erns die saak ondersoek, aangesien hierdie bewerings ŉ baie negatiewe impak op ons demokrasie sal hê en die onafhanklikheid en geloofwaardigheid van ons demokratiese instansies ondermyn.” Daar was gerugte dat daar gespioeneer is op Thuli Madonsela, die Openbare Beskermer, Julius Malema, leier van die Ekonomiese Vryheidsvegters, Lindiwe Mazibuko, voormalige parlementêre leier van die DA, en Joseph Mathunjwa, president van die vakbond Amcu. Dube het gesê die SSA en ander veiligheidsdepartemente sal die bewerings ondersoek.